Festina Lente in Onrus | Hermanus Self Catering Accommodation
← Villa Blu
House 12 Beach Club →
Stap na Onrusstrand waar die avontuurlustiges gereeld die branders ry en swemmers die koue water aandurf, die mooies op die wit sand lê en bak en die klein kindertjies in die louwarm lagoonwater rondplas. Baie plaaslike inwoners besoek Davies-getypoel (by die karavaanpark) daagliks vir ‘n vinnige afkoel tussen die rotse. Bekyk die wye verskeidenheid watervoëls by Vermont se soutpan waar jy Bontkiewiete, Bleshoenders, Fiskaallaksmanne en selfs Flaminke kan sien. Eet pizza, vonkelwynontbyt, lekker Sondagmiddag boerekos of drink bier en kyk rugby by een van die vele eetplekke in Onrus (natuurlik is daar nog vele ander in Hermanus ook). Staan Saterdag vroeg op om allerhande lekkernye by Hermanus Country Market (naby die krieketklub) te proe terwyl die one-man-band op dreef kom en sommige besoekers ‘n bier vir ontbyt bestel! Onrus het vele galerye en die eerste Vrydag van elke maand is gewoonlik ‘n kunstige affêre met galerye in Hermanus se middedorp wat tot laataand oopbly en ‘n versnapering aanbied terwyl die jongste kunswerke bespreek word (dis glad nie styf nie – daar’s hopeloos te veel wyn beskikbaar daarvoor). Ry uit op die pad deur die Hemel-en-aarde vallei en besoek elegante wynplase of eet lustig wyl Dixie-musiek gemaak word. Stap op die paadjies langs die kranse in Hermanus met die beste uitsig op die Suidelike Noordkaper walvisse wat statig verbyswem en soms in die water bokspring. Vat ‘n uitstappie na Gansbaai om Witdoodhaaie in hul natuurlike habitat te sien.
Festina Lente het ons verwagtinge oortref, ‘n kompakte maar goed ontwerpte huisie wat uitstekend toegerus is, heerlik gemaklike beddens en badgeriewe, gemaklike kuierareas binne en buite, lekker leesboeke – ook vir die kinders – en ‘n verbasende versameling DVD’s! Die kombuis is ietwat knap, maar goed toegerus met ‘n gesofistikeerde hob en oond. Lindie as gasvrou is vriendelik en ondersteunend en al haar reëlings werk vlot. Die verblyf is bekostigbaar. Sterk aanbeveel!
Ons het tuis gevoel. Ek het regtig gevoel ek kan daar ontspan, rus en ek het my tyd daar geniet. Met die bespreking het ek nie besef dat die huis se een kant aan die hoofstraat grens nie en dit was soms bietjie raserig, maar ons was meestal onder want ons was min mense. Ek dink as mens baie is, gaan mens meer bo wil kuier en dan is die buitedeure aan die kuierkant glad nie raserig nie, met ‘n mooi uitsig op die berg. Die biblioteek was wonderlik en ons wou nie een keer TV kyk nie. Ek sal net volgende keer meer mense saamneem, vir twee mense was die huis te groot. Die feit dat ek my honde kon saamvat (en weet hulle is veilig, met geen uitkomplek nie), het vir my persoonlik baie beteken.
Ons gasvrou was vanaf die eerste dag telefonies en aanlyn persoonlik beskikbaar en het ons besonder vriendelik tuisgemaak. Die ligging is naby genoeg vir die tieners na die plaaslike strande en poele en binne kort ry-afstand na die Hermanus-strande, waar my kleinseun soms verkies het om te gaan branderry. Die meisies het lekker aan hulle sonbrand gewerk en dit geniet om oefening te kry deur te stap/draf. Ek het rustig sit en brei en lees en herstel van ‘n rugoperasie! Braai/kuier lekker in die beskutte tuin-lapa buite!
5 De Kock Close Onrus 7201 Western Cape
From R208.33 per person